Bokke wys die All Blacks se swakplekke uitTwee van die Bokke se grootste uitblinkers Saterdag, Pieter-Steph du Toit en Franco Mostert, laat die All Blacks se verdediging bontstaan. (Foto: GB Jordaan) Die Springbokke gaan die All Blacks nog baie slapelose nagte besorg voor aanstaande jaar se Wêreldbekertoernooi in Japan. Ja, die kritiek sal nou op die Springbokafrigter, Rassie Erasmus, neerreën nadat die All Blacks die Springbokke Saterdag op Loftus Versfeld met 32-30 geklop het. Ja, Erasmus het dalk fouteer toe hy te veel plaasvervangers in die laaste kwartier opgestuur het toe die Bokke ŉ stewige voorsprong gehad het. En miskien het van die plaasvervangers dalk nie die nodige impak gemaak nie. Willie le Roux was Saterdag, soos hier, rotsvas onder die All Blacks se lugskoppe. (Foto: GB Jordaan) Maar het die All Blacks nie maar dieselfde gedoen nie? Was dit nie deel van albei spanne se wedstrydplanne nie? Het voorslag-spelers soos Faf de Klerk, Malcolm Marx en Eben Etzebeth nie begin krampe kry toe hul stoom opgeraak het nie? En Willie le Roux kon nie sy harsingskuddingtoets slaag nie. In Wellington (mét plaasvervangers) het die Springbokke se verdediging gehou. Saterdag op Loftus het die wal in die 78ste minuut gebars. Só maklik kon ŉ All Blacks-speler, soos Damian McKenzie in Wellington, die bal in daardie paar minute aangeslaan het om aan die Bokke ŉ oorwinning te besorg. Kom ons neem die Rugbykampioenskap in oënskou en kyk watter span het vanjaar die meeste vordering getoon. Die All Blacks troon (op papier) steeds bo die ander spanne uit. Ná die reeksoorwinning van 3-0 oor Frankryk het hulle vanjaar in nege toetse 352 punte aangeteken en net 170 afgestaan. Hulle is eerste op die wêreldranglys, die soveelste keer die Rugbykampioenskap-kampioen, maar steeds is die louere tussen hulle en die Bokke gedeel: 32-34 in Wellington en 32-30 op Loftus. Steven Kitshoff maak gereed om tussen Shannon Frizzel en Kierand Read deur te dryf met Pieter-Steph du Toit, soos feitlik elke keer, en Handre Pollard byderhand om hulp te verleen. (Foto: GB Jordaan) Die Bokke is slegs vyfde op die wêreldranglys, hulle het vanjaar ŉ wenpersentasie van net 50% in tien toetse, het 255 punte aangeteken en 252 afgestaan en is deur Wallis, Engeland, Australië, Argentinië en Nieu-Seeland geklop. Vanwaar dan die lofsange? Dis omdat hulle gewys hoe om die All Blacks te klop, hoe om Ben Smith, Waisake Naholo, Beauden Barrett en Aaron Smith aan bande te lê, onder druk te plaas en hulle in foute in te dwing. Ook omdat hulle gewys het hoe die All Blacks sukkel wanneer die agterste driehoek moet omdraai, en hoe om hul voorspelers vas te vat en terug te duik. Dink net daaraan, as Duane Vermeulen, Warren Whiteley en Lood de Jager ook nog beskikbaar is, watter rimpelings sal dit nie in All Black-geledere maak nie? Die Bokke is saam met die All Blacks (en Italië, Namibië en ŉ vyfde span wat nog bepaal moet word) in Groep B vir volgende jaar se WB-toernooi geloot. Die Bokke en All Blacks se kragmeting in die groepronde sal bepalend wees, want die wenner sal ŉ amperse vrypas na die halfeindronde hê. Hy speel teen die naaswenner van Groep A (Ierland, Skotland, Japan, Rusland en Samoa). Ja, die All Blacks trek steeds die toutjies en ja, die Bokke het nog niks gewen nie, maar hulle het die krake in die All Blacks se mondering uitgewys.